Zöldi József és Détsy Johanna fia. Színpadra lépett 1839. október 29-én, Fejér Károlynál. Pályája kezdetén szerelmes-szerepeket játszott, később intrikus- és hősapákban jeleskedett. 1843-ban Szatmárról Debrecenbe szerződött és itt töltötte színészkedésének legnagyobb részét. 1847-ben Egerben feleségül vette Szabó Juliannát. Mint honvédtűzmester részt vett a szabadságharcban. 1859. május 8-án mint a Nemzeti Színház szerződött tagja a "Cigány" címszerepében mutatkozott be. Utóbb azonban innen megromlott orgánuma miatt elbocsátották. Később hangja újból megjavult és megint Debrecenben működött. Korának egyik legnépszerűbb és legjelesebb színésze volt. Fogadásból mindig magyar ruhában járt. 1875. december 21-én lépett fel utoljára, Aradon, a "Don Carlos"ban, mint Alba herceg. Ravatalánál Mándoky Béla búcsúztatta.